# Die Schedelsche Weltchronik (deutsch):028

| 027 <<<Vorheriges Blatt | Die Schedelsche Weltchronik Blatt XXVIII | Nächstes Blatt>>> 029 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXVII verso:

Das drit alter
Hie entspringt das reich der kriechen. do ynachus ein sun (als sie sagen) des meers vnd der erden im. lx. iar von ysaacs gepurt bey den kriechen in thessalia erster ko$^e$nig zeregirn angefangen hat. dasselb reich hat geweret. v$^c$. xliiij. iar. Aber Cecrops der egyptier hat im. xciiij. iar der iu$^e$dischen dienstperkeit der kriechenreich verlassen. vnd erster bey den athenieren. l. iar geregirt
Athene was ein beru$^e$mbte stat in Attica. der doch wenig fu$^e$ßstapffen bliben sind. Cicero spricht. sie sey erstlieh von Abalando gepawet. Plato sagt. dz Amasis der ko$^e$nig egypti dieselben stat gepawet vnd ir nach egyptischem gezu$^e$nge gegeben hab einen namen der nach kriechyscher sprach Athena genant sey. Etlich sagen der ko$^e$nig Cecrops hab die gepawet vnnd von gehlinger erscheinung eins o$^e$lpawms mineruam genent. die derselb pawm bedeu$^e$dtet vnd in kriechischer zungen athena heyßt. Aber ander sprechen. das dise stat von ime nit gepawet sunder allain geauffet oder gemeret sey zu den zeiten als athena bey in fu$^e$r ein go$^e$ttin geeret wardt. Dise sta was ein nererin der freyen ku$^e$nst vnd vil der philozophorum vnd liebhaber der weyßhait. aber auß teu$^e$flischer laycherey wardt sie ein abgo$^e$terische ererin. Augustinus von der stat gotes amm. xviij. buch schreibt mancherlay von diser stat. als Cecrops der ko$^e$nig zu athenis dieselben stat pawet do wer dz wasser pald an einer stat aufgeprochen vnd an eim andern ort ein o$^e$lpawm erschinen. als nw appollo der abgot vmb diss wunderzaichen gefragt worden wer. was man dabey versteen solt. do antwu$^e$rtet er. das der o$^e$lpawm mineruam vnnd das wasser neptunum bedeu$^e$dtet. vnd das in derselben burger willen stu$^e$nde nach derselben eynem dise stat zenennen. do sammelt sich alles volck. vnd die mann hiengen neptuno. vnd die frawen minerue an. vnd die frawen erlangten die stat nach Minerua zenennen. vnd also hiessen die kriechen dise stat athenaz. das zu latein souil als minerua lawtet. darumb wardt neptunus zu zornn geraitzt also dz er mit außlawffenden u$^e$berswal des meers der athenier land verderbet. als nw die athenier sich mit neptuno zebefriden begerten do mu$^e$sten sie ire weiber mit trifeltiger straff beschweren. Zu erst das sie nymmermer in gemaynen reten gegenwertig sein solten. Zum andern. so sol kein geporner seinen zunamen von der mu$^o$ter nemen. Zum dritten solt nymant sein to$^e$chter athenas haißen. Der xvij. vnnd ir letster konig was Codrus zs den zeiten samuelis. vnnd wiewol dise stat etwen großmechtig vnnd hohberu$^e$mbt gewesen ist so ist sie doch yetzo ein vnachtper stattlein. das dann ein florentiner dem machomet u$^e$bergeben hat. daru$^e$mb dvs er der walhen hilff langzeit begeret. vnnd doch nit erlangen mocht.

## XXVIII recto:

Blat XXVIII
der werlt
Minerua dz aller beru$^e$mtist weib ist im. lviij. iar des alters ysaac bey dem see Tritonidem erschinen. vnd auß desselben sees namen darnach das land Tritonia genant worden. dasselb weib hieß auch pallas von pallante der insel Tracie darinn sie ernert was. oder von pallante dem risen den sie erto$^e$dtet. Dise was des ersten Jouis erstgeporne tochter. die dann bey den groben affrianern vil vor vnerkante ding erfunde. vnnd daru$^e$mb nit allain die affrianer sunder auch die kriechen glawbten das dieselb Minerua on ein mu$^e$tter auß dem hirn Jouis geporn wer. dann ir vrsprung vnd herkomen was nit lawter offenwar. Dise hat dz wollwerck das vormals menigilchem vnbekant was zu erst erfunden. vnd die ordnung die wollen zerainigen vnnd mit eysnin zenen zekemmen. vnd alßdenn zespinnenangezaigt. vnd also die weberey erdacht. Dauon begunden die wolwercker. tu$^e$chmacher. weber vnd weberin (als Ouidius bezeu$^e$gt) derselben Minerue hohzeitlichen tag andechtiglich zebegeen Sie erfunde auch vnd leret den geprauch des o$^e$ls der bis zu derselben zeit den menschen vnbekant was. Sie wirdt auch (als Cicero sagt) ein go$^e$ttin der weißhait vnd ein erfinderin der kunst genant. vnd als nw zu letst ir lewmet lob vnd ere weyt erschollen vnd außgepraytet wz do paweten sie ir zu eren etlich templ zuuoran zu rom bey dem tempel Jouis
Armaniter ist (als Augustinus setzt) der acht ko$^e$nig der assirier gewesen. zu des zeiten got dem ysaac erschine vnd ime auch verhieße die ding die er seinem vater Abraham verheyssen het.
Promotheus reichßnet zu disen zeiten in Archadia. ein man scharpffer sinreichigkait vnd grosser erfarung. der die vngeschickten vnd groben lewt zu zierlicheren sytten schicket. vnd zum ersten auß der erden pildnus der menschen formiret. vnd die gleich als hetten sie einen gaist beweglich machet. vnd darnach als er in dem ho$^e$hsten des bergs caucasi wonet vnd astrologey gelernet het. do leret er die zu erst die assirier. Diser ist auch der erst der dz fewr auß den kislingstain slug. Er hat auch erstlich den geprauch des (aber eysnin) fingerleins an dem vierden finger zu eren der hertz adern zetragen erdacht. Aber nach verscheinung ettlicher zeit gienge bey den ro$^e$mern ein gesetz auß das sich die gefreyten vnd burger eins gulden fingerleins vnd die kinder der gefreyten eins silbereins. vnnd die knecht eins eysnens geprauchten.
Under disem Beloco dem. ix. ko$^e$nig der assirier redet der herr zu Jacob vnd verhieße im die ding die er seinenveteren verhayssen het. nemlich zway stu$^e$ck. als besitzung des lands chanaan vnd benedeyung aller vo$^e$lcker in seinem samen. der do ist Cristus. Derselb Belocus regiret. xxxvi. iar.
Athlas wz ein grosser sternseher vnd der kunst des gestirns also erfarn das man von im saget das er den himel mit seinen achselnn getragen het.
Baleus wz der. x. ko$^e$nig der assirier. vnder dem ysaac gestorben ist vnd er regiret. lij. iar. zu den zeiten mesapi des. ix. ko$^e$nigs der sichionier
Appollo hat die harpffen erfunden. vnd die kunst der ertzney erdacht. die darnach sein bruder Esculapius erweytert hat. der auch mit einem wetterplitzen vergienge. derselb Appollo delphicus genant wardt fu$^e$r einen erleu$^e$chten vnd hohachtperen man geachtet. vnd nach seinem tod fu$^e$r einen got gehalten. vnd ein got der warsagung vnd weyßhait gehayssen. vnd er wz ein erfinder der kunst der ertzney. vnd der erst erkenner der krewter krefft. als ouidius von im schreibt.
Annichus was der. xij. ko$^e$nig der assirier. vnder dem Joseph starb. dieweil Plemmeus der. xi. ko$^e$nig der sichinier regiret.
Iupiter wardt auch als ein got verku$^e$ndet. vnd im zu eren von dem tho$^e$reten volck ein ochß geopffert. vnd er was der erst des o$^e$bern elements des fewrs. vnd (als sie sagen) ein sun des tags. vnd sein aigner nam Lisania. vnd er wardt zu disen zeiten in archadia hohgeachtet: vnd von seiner sitlichen tugent wegen erkriegt er den hohberu$^e$mbten namen Jouis. vnd daru$^e$mb das er von edelm geslecht auß archadia was. sagen sie das er zu athenas gewesen sey vnd ein man also grosser sinreich gkait wer das er die groben lewt des lannds die schier in vihischen sitten lebten mit schickerlichen gesetzen vnd gemainen ordenungen zu rechten menschlichen geperden vnd sitten brachte. vnd sie darnach zu erung der abgo$^e$ter vermanet. vnd templ vnd brister auffrichtet. vnd ine auch sunst vil nu$^o$tzs dings zaiget. diss verwundert sich dz grob wild volck vnd achteten ine einen got vnd hiessen ine iupiter vnd machten ine pald zu einem ko$^e$nig.
Saffeus was der. xviiij. konig der assirier. vnder dem Moyses in egypto geporn ward. die weil Orthopolis der. xij. ko$^e$nig sichiniorum. vnd Criasus der fu$^e$nfft ko$^e$nig der kriechen regirten.
* ↑ WS:Vorlage: kreichenreich
* ↑ WS:Vorlage: letstetr
* ↑ WS: Vorlage: ordnuug